**M a t e r i á l n a z a s a d n u t i e**

**Mestského zastupiteľstva**

**v Kremnici dňa 16. marca 2017**

**K bodu:** Rôzne

**Predkladá:** Ing. Zuzana Tileschová, riaditeľka KIC

**Spracovateľ:** Bc. Veronika Chrienová, koordinátorka CR

**Materiál obsahuje:**

1. Návrh na uznesenie

2. Dôvodová správa

**Návrh na uznesenie:**

**Mestské zastupiteľstvo b e r i e n a  v e d o m i e**

Pravidelnú správu o plnení úloh Koncepcie rozvoja cestovného ruchu v meste Kremnica

**Správa:**

Na základe podnetu poslancov Mestského zastupiteľstva Kultúrne a informačné centrum predĺžilo trvanie verejnej súťaže na logo a vizuálny štýl mesta Kremnica a jeho organizácií do 15. marca 2017. V súlade s podmienkami súťaže komisia pre výber návrhu zasadne v piatok 17. marca bez možnosti prizvaných hostí. Do súťaže je k 8. marcu 2017 prihlásených 15 návrhov.

Najdôležitejšou súčasťou vytvorenia dizajn manuálu mesta, ktoré je prioritou číslo 1 Koncepcie rozvoja CR v Kremnici, je jeho implementácia do praxe všetkými zložkami a organizáciami mesta. K tomuto kroku pristúpi Kultúrne a informačné centrum bezprostredne po vyhodnotení súťaže. Dizajn manuál sa po vyhodnotení súťaže musí stať neoddeliteľnou súčasťou komunikácie mesta na každodennej báze, preto je v tomto kroku nevyhnutná spolupráca mesta a všetkých mestských organizácií. Tento krok si bude vyžadovať marketingovú podporu formou kampane na webových, sociálnych a výlepových sídlach mesta, ako aj formou mediálnej podpory a všetkými formami možnej propagácie.

V rámci udržovania návštevnosti mesta a zvyšovania počtu prenocovaní je jednou z priorít Koncepcie tvorenie atraktívneho programu pre návštevníkov mesta formou balíčkov. Riaditeľka KIC a koordinátorka CR v tomto kroku dohodnú stretnutia s incomingovými cestovnými kanceláriami a agentúrami, ktorým ponúkneme možnosť spolupráce formou konkrétnych ponúk.

Súčasťou priorít Koncepcie rozvoja CR je obnova turistických trás a chodníkov, vrátane návrhu nových atraktívnych turistických trás. V súčasnosti v spolupráci s mestom, Komisiou kultúry a CR a mestskými organizáciami prebieha tvorba projektu, v rámci ktorého sa verejnosti sprístupnia zaujímavou formou prírodné a historické unikáty územia Kalvária, Jarabica, Ludovika, Kremnické Bane, atď. Projekt je v štádiu príprav vizualizácie.

Kultúrne a informačné centrum v rámci Koncepcie rozvoja CR a rozvoja turizmu na Skalke organizuje letné rodinné dni. V súčasnosti prebieha rokovanie s Fatra Ski na júlové podujatie Letný deň na Skalke. Prebiehajú tiež prípravy júnového podujatia Pozdrav slnku, ktoré bude zamerané na relaxačné cvičenia a iné rodinné aktivity. V tejto súvislosti je KIC v kontakte s HZS, ktorá pôsobí na Skalke a vyžaduje všetky organizované podujatia ohlasovať.

V Kremnici, 7.3.2017

Bc. Veronika Chrienová, koordinátorka CR